钦定古今图书集成/明伦汇编/人事典/第059卷 > 《释情赋》北魏·李骞
## 钦定古今图书集成/明伦汇编/人事典/第059卷 > 《释情赋》北魏·李骞

单阏之年，无射之月，余承乏摄官，直于本省，对九重
之亲切，望八袭之峥嵘，感代序以长怀，观爽气而轸
虑，笼樊之念既多，寥廓之想弥切，含毫有思，斐然成
赋，犹潘生之《秋兴》，王子之登阁也，厕郑璞于周宝，编
鱼目于隋珠，未敢自同作者，盍亦各言尔志云：荷峻
极之层构，道积石之洪流，有马形而谟舜，亦龙德而
《史周》。爰相赵之鸿烈，逮藩魏之优游。为衢樽于上叶，
号木铎于前修。若豢龙之不陨，似穷叶之世济。故抱
玉而怀珠，且滋兰而树蕙。或舟楫以匡时，或栖迟以
卒岁。尚无忝于先人，谅贻厥于来裔。书金册以葳蕤，
布银绳而昭晰。清风忽其缅邈，启皇祖于庚寅。逢轩
教之方洽，遇周命之维新。譬龙虎其“有合，信山川而
降神。若胜庭之五杰，似不速之三人。协嗜欲于将至，
岂物色而方臻？荷天宠以来仪，步康衢而骋力。如干
元之利贞，若《坤》四之方直。内弼谐于本朝，外辟土于
殊域。乘紫氛以励羽，负青天而鼓翼。既公侯之必复，
亦庆绪之所融。绩并树于八凯，道俱升于二宫。遂遵
流以至海，且因岳而”为嵩。同羽仪于班氏，均载德于
杨公。何日月之逾迈，引寒暑而相终。委晋会于弱齿，
遗堂构于微躬。嗟蒙昧之无取，故告舍而不及。已濩
洛而少成，又拥肿而无立。愧精坚于百炼，惭忠信于
十邑。非珪璋之特达，讵芳菲之易袭。未砥砺以自进，
宁琢磨而成章。乖宋子之万字，异应生之五行。不请
观于石室，岂借书于晋皇。求班班而不遂，况蔡文之
可望。参四科其未获，入三选而谁许？本无声于梁魏，
故未闻于陈汝。居玉石以多迷，宅显晦而乖所。既无
怀于四至，安有情于再举？虽衣冠之末胄，而世禄之
绪馀。等渤海之乘雁，类九罭之逃鱼。遽江淮而不变，
对朝市而闲居。空阖门以靖轨，非论道而修书。少宾
客于季彦，谢朋交于太初。在正光之御历，实明皇之
拱己。曾问政于上学，著为君而我《齿叫》阍，人以望予。
遂陟降于庭止，同崔骃之谒帝，若谢兼之来仕。逮孝
庄之入统，乃道丧而时昏。水群飞于溟海，火载燎于中原。延胶船而越水，若朽索而乘奔。玉羊失而无御，
金鸡亡而不存。天步忽其“多难，横流且其云始。既云
扰而海沸，亦岳立而基峙。睇三纲之日紊，见四维之
不理。顾茂草以伤怀，视匪车而思起。虽风雨之如晦，
亮嘐喈而不已。自牵役于宰朝，实有怀于胥耻。在下
僚而栖屑，愿奋迅于泥滓。眷故乡以临睨，怅有动于
思归。越来流以鼓枻，愬北风而结𬴂。”入成都之旧宅，
反观津之“故扉。乃曲肱而不闷，信抱瓮而无机。且耕
而食，且蚕而衣，恒一日以自省，亦三月而无违。游仁
义之肴核，采《坟》索之精微，诚因闲而养拙，亦有乐于
嘉肥。”及勾芒御节，姑洗之首，散迟迟于丽日，发依依
于弱柳。鸟间关以呼庭，花芬披而落牖。听乃越于笙
簧，望有逾于新妇。袭成服以逍遥，愿良辰而聊“厚。乃
席垄而踞石，遂啸驰而命偶。同浴沂之五六，似禊洛
之八九。或促膝以持肩，或援笙而鼓缶。宾奉万年之
觞，主报千金之寿。各笑语而卒获，传礼义于不朽。”斯
盖先民之所乐，而余心之所守也。至于少昊为帝，庚
辛处躔，视墟里之萧萧，过寒夜之绵绵。积霜霭于近
援，起泬寥于远天。思多端以类长，若临水而登山。幸
出游之或写，冀观涛之可蠲。遂仗策缓步，或渔或田，
弋凫雁于清溪，钓鲂鲤于深泉。张广幕，布长筵，酌浊
酒，割芳鲜，起《白雪》于促柱，奉缘水于危弦。赋《湛露》而
不已，歌《骊驹》而未旋，跌荡世俗之外，疏散造化之间。
人生行乐，聊用永年。悟柱下之称工，闻首阳之为拙，
既有惜于菰悬，“且自悲于井渫，访郑詹之格言，求季
主之高说，去衡门以策驷，望象魏而投辙，服毳衣以
从务，乘大车而就列，比污海而无纪，喻江河而有缺，
眷重地而惧深，念索米而惭结，运有折于玉斗，时忽
亡于金镜，始蒙尘以播荡，卒流彘而居郑，彼上天之
降鉴，实下民之请命，因艰难以隆基，据殷忧而启圣，
调南风以负扆，居北辰而为政。创彝伦于九畴，班平
章于百姓。喻绳契以论踪，援成昭而比盛。酌徙镐之
故典，究迁亳之遗令。奄四海以为家，开七百而增庆。
睹礼乐之方隆，信光华之始映。百揆郁以时序，四门
穆其维清。如得人于汉世，比多士于周庭。有一匡以
作相，或十乱而为桢。各秉文而经武”，故天平而地成。
伊余身之忝秽，得再入于承明。执纶言之犹绋，戴会
弁之如星。非巡溃以窥井，信夕惕而怀惊。承周任之
有言，揽《老子》之知足。奉炯戒以周旋，抱徽猷而与属。
每有偃于唯尘，恒兴言于宠辱。思散发以抽簪，愿全
真而守朴。眷疏傅以徘徊，望申公而踯躅。冀鄙志之
获展，庶微愿之逢时。歌致命而可下，咏归田而有期。
揖帝城以高逝，与人事而长辞。击壤而颂，结草而嬉。
援巢父以戏颍，追许子而升箕。供暮餐于沆瀣，给朝
饵于琼芝。同糟醨而无别，混名实而不治。放言肆欲，
无虑无思。何鹪鹩之可赋，《鸿鹄》之为诗哉？